1)

lisatakse artiklid 6a, 6b ja 6c: „Artikkel 6a Maksukohustuslaste või nende vahendajate valduses olevate arvestusandmete vahetamine 1. Tarbimisliikmesriik nõuab registreerimisliikmesriigilt direktiivi 2006/112/EÜ artiklite 369, 369k ja 369x kohaseid maksukohustuslase või vahendaja valduses olevaid arvestusandmeid, kasutades selleks komisjoni rakendusotsuse C(2019) 2866 (*1) artiklis 1 osutatud standardvormi. Tarbimisliikmesriik edastab standardvormi elektrooniliselt CCN/CSI võrgu kaudu. Tarbimisliikmesriik lisab standardvormi järgmise teabe: a) kinnitus selle kohta, et taotlus on esitatud määruse (EL) nr 904/2010 artikli 47i lõike 1 alusel; b) maksukohustuslase nimi ja vahendaja nimi, kui ta on määratud; c) käibemaksukohustuslasena registreerimise number, mille registreerimisliikmesriik on andnud maksukohustuslasele või seoses temaga teda esindavale vahendajale; d) taotlusega hõlmatud maksustamisperioodid; e) taotletavate arvestusandmete liik. 2. Registreerimisliikmesriik edastab maksukohustuslaselt või tema vahendajalt kogutud arvestusandmed tarbimisliikmesriigile, kasutades selleks rakendusotsuse C(2019) 2866 artiklis 1 osutatud vormi. Standardvorm edastatakse elektrooniliselt CCN/CSI võrgu kaudu. 3. Elektrooniline sõnum, mille registreerimisliikmesriik edastab määruse (EL) nr 904/2010 artikli 47j lõigete 1 ja 2 kohaselt teiste liikmesriikide pädevatele asutustele, sisaldab järgmist teavet: a) kinnitus selle kohta, et elektrooniline sõnum on esitatud määruse (EL) nr 904/2010 artikli 47j lõike 1 või 2 alusel; b) maksukohustuslase nimi ja vahendaja nimi, kui ta on määratud; c) käibemaksukohustuslasena registreerimise number, mille registreerimisliikmesriik on andnud maksukohustuslasele või seoses temaga teda esindavale vahendajale; d) kavandatava haldusuurimisega hõlmatud maksustamisperioodid; e) kavandatava haldusuurimise ulatus; f) kuupäev, milleks teiste liikmesriikide pädevad asutused peavad vastama elektroonilisele sõnumile. Registreerimisliikmesriik saadab elektroonilise sõnumi teistele liikmesriikidele, kasutades CCN/CSI võrku. 4. Tarbimisliikmesriik konsulteerib registreerimisliikmesriigiga vastavalt määruse (EL) nr 904/2010 artikli 47j lõikele 2 rakendusotsuse C(2019) 2866 artiklis 1 osutatud standardvormi kaudu ja elektrooniliselt CCN/CSI võrgu kaudu. Tarbimisliikmesriik lisab standardvormi järgmise teabe: a) maksukohustuslase nimi ja vahendaja nimi, kui ta on määratud; b) käibemaksukohustuslasena registreerimise number, mille registreerimisliikmesriik on andnud maksukohustuslasele või seoses temaga teda esindavale vahendajale; c) kavandatava haldusuurimisega hõlmatud maksustamisperioodid; d) kavandatava haldusuurimise ulatus. Kui registreerimisliikmesriik nõustub algatama haldusuurimise, teavitab kõnealune liikmesriik teisi liikmesriike lõikes 3 osutatud sõnumiga. Artikkel 6b Maksukohustuslase või tema vahendaja valduses olevate arvestusandmete registreerimisliikmesriigile esitamise standardvorm Määruse (EL) nr 904/2010 artikli 47i lõikes 3 osutatud standardvorm järgib käesoleva määruse IV lisas sätestatud struktuuri. Artikkel 6c Haldusuurimiste koordineerimise eest vastutava pädeva asutuse määramine Igas liikmesriigis erikorda kasutavate maksukohustuslaste suhtes tehtavate haldusuurimiste koordineerimise eest vastutava pädeva asutuse kontaktandmed sisaldavad kõnealuse pädeva asutusega ühenduse võtmiseks kasutatavat nime, osakonda, aadressi, telefoninumbrit ja e-posti aadressi. See teave tehakse teistele liikmesriikidele ja komisjonile kättesaadavaks CCN/CSI võrgu kaudu. (*1) Komisjoni rakendusotsus C(2019) 2866, millega kehtestatakse nõukogu määruse (EL) nr 904/2010 üksikasjalikud rakenduseeskirjad standardvormide, teatava teabe suhtes tehtava automaatse päringu ja teenuslepingu kohta.“;"